stanford-oval/wikipedia huggingface dataset:
Laravel
Historia > Julkaisuhistoria

LTS-nimisiä versioita tuetaan virhekorjauksilla 2 vuotta ja suojauskorjauksilla 3 vuotta. Muita julkaisuja tuetaan virhekorjauksilla kuusi kuukautta ja tietoturvakorjauksilla yksi vuosi.
| Versio | Julkaisupäivämäärä | PHP versio |
| --- | --- | --- |
| Vanha versio, ei enää tuettu: 1.0 | kesäkuu 2011 |  |
| Vanha versio, ei enää tuettu: 2.0 | syyskuu 2011 |  |
| Vanha versio, ei enää tuettu: 3.0 | tammikuu 22, 2012 |  |
| Vanha versio, ei enää tuettu: 3.1 | maaliskuu 27, 2012 |  |
| Vanha versio, ei enää tuettu: 3.2 | toukokuu 22, 2012 |  |
| Vanha versio, ei enää tuettu: 4.0 | toukokuu 28, 2013 | ≥ 5.3.0 |
| Vanha versio, ei enää tuettu: 4.1 | joulukuu 12, 2013 | ≥ 5.3.0 |
| Vanha versio, ei enää tuettu: 4.2 | kesäkuu 1, 2014 | ≥ 5.4.0 |
| Vanha versio, ei enää tuettu: 5.0 | helmikuu 4, 2015 | ≥ 5.4.0 |
| Vanha versio, ei enää tuettu: 5.1 LTS | kesäkuu 9, 2015 | ≥ 5.5.9 |
| Vanha versio, ei enää tuettu: 5.2 | joulukuu 21, 2015 | ≥ 5.5.9 |
| Vanha versio, ei enää tuettu: 5.3 | elokuu 23, 2016 | ≥ 5.6.4 |
| Vanha versio, ei enää tuettu: 5.4 | tammikuu 24, 2017 | ≥ 5.6.4 |
| Vanhempi versio, yhä tuettu: 5.5 LTS | elokuu 30, 2017 | ≥ 7.0.0 |
| Vanha versio, ei enää tuettu: 5.6 | helmikuu 7, 2018 | ≥ 7.1.3 |
| Vanha versio, ei enää tuettu: 5.7 | syyskuu 4, 2018 | ≥ 7.1.3 |
| Vanha versio, ei enää tuettu: 5.8 | helmikuu 26, 2019 | ≥ 7.1.3 |
| Vanhempi versio, yhä tuettu: 6 LTS | syyskuu 3, 2019 | ≥ 7.2.0 |
| Nykyinen versio: 7  | maaliskuu 3, 2020 | ≥ 7.2.5 |
| Tuleva versio: 8 | syyskuu 3, 2020 (ei varmaa) | ≥ 7.3.0 |
| 0 | 1 | 2 | 3 | 4 | 5 |
| --- | --- | --- | --- | --- | --- |
| Seloste: | Vanha versio | Vanhempi versio, yhä tuettu | Nykyinen versio | Viimeisin testiversio tulevasta julkaisusta | Tuleva versio |
Lähde: Laravel
Ominaisuudet > Ensimmäisen osapuolen paketit

Käyttövalmiita paketteja, jotka Laravel toimittaa Composerin ja Packagistin kautta, ovat seuraavat:
Cashier, saatavilla Laravelin 4.2 versiossa, tarjoaa rajapinnan Stripe tilauslaskutuksen hallintaan. Ominaisuuksia, kuten kuponkien käsittely ja laskujen tuottaminen.
Envoy, saatavilla Laravel 4.2 versiossa, tarjoaa syntaksin etäpalvelimilla suoritettavan koodin määrittelemiseksi. Blade-tyylisyntaksin avulla voi määrittää käyttöönotto-, Artisan-komennot.
Socialite tarjoaa todennusmekanismin eri OAuth- palveluntarjoajien, kuten Facebook, Twitter, Google, GitHub ja Bitbucket, kanssa.
Passport, saatavilla Laravel 5.3 versiossa, tarjoaa OAuth2 palvelintoteutuksen Laravel-sovelluksille.
Scout, saatavilla Laravel 5.3 versiossa, tarjoaa ajuripohjaisen ratkaisun tekstihaun lisäämiseen Eloquent-malleihin.
Dusk, saatavilla Laravel 5.4 versiossa, tarjoaa selaimen automaation ja testausrajapinnan.
Horizon, saatavilla Laravel 5.5 versiossa, tarjoaa kojelaudan Laravel-pohjaisiin Redis- jonoihin.
Telescope, saatavilla Laravel 5.7 versiossa, tarjoaa näkyvyyttä sovelluksen pyyntöihin, poikkeuksiin, lokimerkintöihin, tietokantakyselyihin, jonossa oleviin töihin, sähköposteihin, ilmoituksiin, välimuistioperaatioihin, ajoitettuihin tehtäviin, muutujien dumppaukseen, ja muihin.
Sanctum, saatavilla Laravel 7.0 versiossa, tarjoaa todennusjärjestelmän SPA:ille (Singe Page Applications), mobiilisovelluksille ja yksinkertaisille, token perusteisille rajapinnoille. . Aluksi nimeltään Laravel Airlock, mutta tuote jouduttiin uudelleennimeämään 'Airlock' nimeä koskevasta tavaramerkkiriidasta.
Ominaisuudet > Artisan CLI

Laravelin komentoriviliittymä (CLI), nimeltään Artisan, otettiin alun perin käyttöön Laravel 3:ssa rajoitetuilla ominaisuuksilla. Laravelin myöhempi siirtyminen Composer-pohjaiseen arkkitehtuuriin antoi Artisanille mahdollisuuden sisällyttää erilaisia komponentteja Symfony- kehyksestä, minkä seurauksena Artisan-lisäominaisuuksia oli saatavana Laravel 4:ssä.
Artisanin ominaisuudet on jaoteltu erilaisiin alikomentoihin Artisan komentoriviohjelmassa, joka tarjoaa toimintoja, jotka auttavat hallitsemaan ja rakentamaan Laravel-pohjaisia sovelluksia. Artisanin yleisiä käyttötapoja ovat tietokantojen siirtojen hallinta ja siemennys, pakettien assettien julkaiseminen ja alkukoodin luominen uusille käsittelijöille ja migraatioille. Jälkimmäinen näistä vapauttaa kehittäjän luomasta oikeita koodirunkoja. Artisanin toimintoja ja ominaisuuksia voidaan myös laajentaa toteuttamalla uusia mukautettuja komentoja, joita voidaan esimerkiksi käyttää sovelluskohtaisten toistuvien tehtävien automatisointiin.
Kokoukset

Laracon on virallinen Laravel-konferenssi, jonka keskipisteenä on Laravel-kehys, joka kattaa sen kehittämisen, käytön ja niihin liittyvät yleiset ohjelmistokehitysaiheet . Laracon on tapahtunut aiemmin Yhdysvalloissa, Euroopassa ja verkossa. Konferenssi tapahtuu tyypillisesti Yhdysvalloissa ja Euroopassa joka vuosi. 2017 oli ensimmäinen vuosi, jolloin Laracon pidettiin vain verkkotapahtumana. 2018 oli ensimmäinen vuosi, jolloin Laracon pidettiin Australiassa. Konferenssissa on joka vuosi erilaisia sponsoreita ja järjestäjiä, mutta Laravel, Laravel News ja UserScape ovat yleensä ensisijaisia järjestäjiä.
Kirjallisuutta

Laravel Design Patterns and Best Practices, Packt,  ISBN 978-1783287987, heinäkuu 2014, kirjoittanut Arda Kılıçdağı ja H. İbrahim Yilmaz
Aiheesta muualla

Virallinen verkkosivu
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Laravel
Taylor Otwell vuonna 2013 Yhdysvaltain Laraconissa
Käännös suomeksi
Marsipan Wave

| Marsipan Wave Eevil Stöö |
| --- | --- | --- |

Studioalbumin tiedot
 Julkaistu: 11. kesäkuuta 2021
 Tyylilaji: rap
 Levy-yhtiö: Katakombi Records
Listasijoitukset
  23.
Eevil Stöön muut julkaisut
| 6lack Album 2020 | Marsipan Wave 2021 | Ooze Aalto 2022 |
Marsipan Wave on suomalaisen rap-artisti Eevil Stöön kesäkuussa 2021 julkaistu albumi. Albuminjulkaisukonsertti järjestettiin Ääniwallissa 4. syyskuuta 2021. Levy voitti vuoden 2022 Teosto-palkinnon.
Kappaleet

20 vuotta pelissä – 2.06
Oon ku J Princen labeli – 3.10
En luota mun koiriin – 2.22
Miten aivot toimii – 2.33 (feat. JV.)
Peter Marsipan Griffin – 2.52
Pelottaa vaan avaruus – 2.02
Takapulpetin jannu – 2.59 (feat. Kalle Kinos)
Merten oma Nate Dogg – 2.38
Vauva-askelii – 3.01
Kuiskaa mun korvaan ku oisin kummisetä – 1.08
Tarviin mun shoottereita – 2.13
Mutsi mä tein sen – 2.10 (feat. Pessa)
En pysty kertoo ihan kaikkee – 4.29
Tuottajat

Pehmee Goo: 1, 5, 7, 8, 11, 13
JV: 2
Kriso: 3, 4, 10
Sam Control: 6
octnn: 7
Koksukoo: 9
Pessa: 12
Maso

Maso on kylä Kärppälän kyläalueella itäisessä Sastamalassa, Pirkanmaalla. Maso sijaitsee aivan kunnanrajan tuntumassa Masontien varrella.
Mason alueelta on löydetty esihistoriallisia esineitä, jotka ajoituksen perusteella ovat ajalta 4000–7000 eaa. Alun perin asutusta on ollut alueella Rautaveden ja Kuloveden rannoilla, mistä se levisi laajemmalle alueelle 1700-luvun lopulta alkaen. Maso onkin ollut muiden kylien takamaita pitkälle 1800-luvulle, eikä siksi ole kunnan maarekisterikylä.
Mason eteläpuolella virtaa Kärppälänjoen latvahaara Masojoki. Kuivattu Masojärvi sijaitsee Nokian kunnan puolella.
Martin Lind

Martin Lind
Martin Lind (s. 14. maaliskuuta 1944 Malmö) on vuonna 1966 Lundin hiippakunnassa vihitty Ruotsin kirkon pappi. Hän oli 22-vuotias kun hänet vihittiin papiksi. Hän suoritti teologian tohtorin tutkinnon 1975 aiheenaan kristinuskon ja kansallissosialismin suhteet (Kristendom och nazism. Frågan om kristendom och nazism belyst av olika ställningstaganden i Tyskland och Sverige 1933-1945). Hän toimi Lundin yliopistossa systemaattisen teologian dosenttina, professorina Intiassa, Maduraissa Tamilnadu Theological Seminaryssä 1978–1991 sekä Lundissa Ruotsin kirkon pastoraali-instituutin rehtorina. Hän oli Uppsalan tuomiorovastina 1990–1995.
Hänestä tuli Linköpingin hiippakunnan piispa vuonna 1995 Martin Lönnebon seuraajana. Hän jäi eläkkeelle piispan virasta 2011, ja hänen seuraajakseen valittiin Martin Modéus. Vuosina 2014–2019 hän toimi Ison-Britannian luterilaisen kirkon piispana.
Martin Lindin piispanvaakuna
Lind on kirjoittanut ja luennoinut saksalaisen teologin Dietrich Bonhoefferin elämästä ja ajattelusta. Vuonna 2006 hän on julkaissut aiheesta kirjan nimeltä Dietrich Bonhoeffer: tankar om en 1900-talsmartyr. Linköpingin piispana hän oli aktiivisesti mukana elvyttämässä ja kehittämässä pyhiinvaellusperinnettä Pohjoismaissa, muun muassa Vadstenaan perustetun pyhiinvaelluskeskuksen kautta. Hän on myös Ruotsin Gastronomisen Akatemian jäsen.
Aiheesta muualla

Tietoa Ruotsin kirkon sivuilla (ruotsiksi)
Maailmantango-festivaali

Maailmantango-festivaali on Tampereella syyskuisin järjestettävä kaupunkitapahtuma. Konserttien lisäksi festivaali tarjoaa muun muassa taidenäyttelyitä, tanssikursseja, elokuvia ja runoiltoja. Tapahtuma järjestetään yhdeksättä kertaa vuonna 2015.
Masocore

Masocore on teoreettinen videopelien alalaji, joka tähtää pelaajien turhauttamiseen yhdistämällä monimutkaisia pelimekaniikkoja näennäisesti mahdottomiin ”yritys ja erehdys” -tilanteisiin. Usein lajityypin edustajat ovat tasohyppelyitä tai bullet hell -räiskintäpelejä. Usein peleissä on rajoittamaton määrä ”elämiä”, jolloin vastusta voi haastaa loputtomasti uudelleen.
Lajityypin pelejä on julkaistiin jo 1980- ja 1990-luvuilla, mutta termi masocore yleistyi vuonna 2008 julkaistun blogikirjoituksen jälkeen. 1980-luvulla kolikkopelien vaikeustaso vaikutti myös Nintendon kehittämiin peleihin ja syntyi käsite Nintendo hard kuvaamaan Mega Manin kaltaisia pelejä. Nintendon Satoru Iwata on myöhemmin kommentoinut näiden pelien olleen kohtuuttoman vaikeita. Iwatan mukaan kehittäjät testasivat pelejä pelaamalla niitä paljon, joten he tulivat niissä niin taitaviksi, että alkoivat pitää niitä liian helppoina. Korkea vaikeusaste ei johtunut oudosta pelimekaniikasta tai kenttäsuunnittelusta, vaan pelattavuus oli lähtökohtaisesti hyvä. Erään artikkelin mukaan vanhat Nintendo-pelit ovat myös laskennan vaativuusteorian mukaan vaikeita (ks. P=NP).
Tuoreempia lajityypin edustavia ovat esimerkiksi Spelunky (2009) ja Super Meat Boy (2010).
Marcus Sandell

| Marcus Sandell |
| --- | --- |
 Sandell vuonna 2007.
Henkilötiedot
Koko nimi:  Marcus Johan Sandell
Syntynyt: 23. syyskuuta 1987 (ikä 37) Espoo, Suomi
Uran tiedot
Pituus:  177 cm
Seura:  Grankulla IFK
Laji:  alppihiihto 
Maailmancup
Kaudet:  2003–2017
Marcus Johan Sandell (s. 23. syyskuuta 1987 Espoo) on suomalainen uransa lopettanut alppihiihtäjä. Seuratasolla hän edusti Grankulla IFK:ta.
Sandell kuului Suomen alppihiihtomaajoukkueeseen vuosina 2003-2018. Keväällä 2007 hän voitti hopeaa nuorten MM-kisojen suurpujottelussa.
Ura

Sandell aloitti laskettelun 3-vuotiaana.
Ura > Maailmancup

Hänen ensimmäinen maailmancup-kisansa oli syksyllä 2006 Levillä, jossa hän sijoittui pujottelussa 33:nneksi kahden sadasosasekunnin päähän jatkopaikasta ja maailmancupin pisteistä. Joulukuussa 2007 hän sijoittui suurpujottelun maailmancupissa kolme kertaa 20 parhaan joukkoon. Whistlerissä 23. helmikuuta 2008 hän sijoittui ensimmäisen kerran maailmancupissa kymmenen parhaan joukkoon oltuaan suurpujottelussa yhdeksäs.
Syyskuussa 2009 Sandell loukkaantui vakavasti harjoituksissa Itävallan Pitztalissa, ja häneltä jouduttiin poistamaan toinen munuainen. Hänen vatsalaukkuunsa kertyi onnettomuudessa kolme litraa verta, ja eloonjääminen oli 10 minuutista kiinni.
Helmikuussa 2013 Sandell laski uransa parhaan maailmancup-sijoituksen oltuaan neljäs Garmisch-Partenkirchenin suurpujottelussa. Viidenneksi hän on sijoittunut samassa lajissa Beaver Creekissä joulukuussa 2011 ja Val d'Isèressä joulukuussa 2015. Kuudes hän on ollut suurpujottelussa kauden 2013–2014 ensimmäisessä maailmancupin osakilpailussa Söldenissä ja kauden 2015–2016 viimeisessä kilpailussa Sankt Moritzissa. Kaudella 2012–2013 hänen kokonaissijoituksensa suurpujottelun maailmancupissa oli kahdeksas.
Hän joutui keskeyttämään kauden 2016–2017 selän välilevynpullistuman vuoksi.
Sandell ilmoitti lopettavansa uransa alppihiihtäjänä keväällä 2018.
Ura > Arvokisat

Sandell oli Val d'Isèren MM-kilpailuissa 2009 suurpujottelussa 16:s. Garmisch-Partenkirchenin MM-kilpailuissa 2011 hän oli samassa lajissa kymmenes ja Schladmingissa 2013 12:s.
Tammikuussa 2010 Sandell varmisti pääsynsä Vancouverin olympialaisiin annettuaan olympiapaikkaan riittävän näytön suurpujottelun esilaskijana Slovenian Kranjska Gorassa. Lokakuussa 2013 vahvistettiin Sandellin paikka vuoden 2014 Sotšin olympialaisissa. Hän ei kuitenkaan osallistunut supersuurpujotteluun selkävaivojen vuoksi ja keskeytti suurpujottelussa ensimmäisellä kierroksella laskettuaan ulos radalta. Vailin / Beaver Creekin MM-kilpailuissa 2015 hän oli suurpujottelussa neljästoista.
Yksityiselämä

Sandell asuu Lauttasaaressa. Hän on asunut aiemmin muun muassa viisi vuotta Englannissa.
Aiheesta muualla

Marcus Sandellin kotisivut (Arkistoitu – Internet Archive)
Marcus Sandell Kansainvälinen hiihtoliitto (FIS). (englanniksi)
Martin Lopez

Martín Walter López Cardozo (s. 20. toukokuuta 1978 Ruotsi) on ruotsalais-uruguaylainen rumpali, joka tunnetaan parhaiten ruotsalaisesta metalliyhtye Opethista, jonka rumpalina hän oli vuodet 1998–2006. Hän käyttää Premierin rumpuja sekä rumpukapuloita ja Sabianin lautasia.
Lopez syntyi Ruotsissa, mutta on elämänsä aikana asunut myös paljon Uruguayssa. Ruotsiin jääminen varmistui lopulta sillä, että Lopez pystyi pääsemään metalliyhtyeen rumpaliksi juuri siellä. Hän liittyi Opethiin rumpaliksi vuonna 1998 korvatakseen siinä edeltäjänsä Anders Nordinin. Ennen Opethia Lopez soitti ruotsalaisen melodisen death metal -yhtye Amon Amarthin albumilla Once Sent from the Golden Hall.
Ensimmäinen Opethin albumi, jossa Lopez soitti, oli vuoden 1998 My Arms, Your Hearse. Hän ehti soittaa yhteensä kuudella yhtyeen albumilla, joista viimeinen, Ghost Reveries, on vuodelta 2005. Lopezin rumpusoitossa kuuluu selvät latino- sekä jazz-vaikutteet. Hänen rumpalin kykynsä erottuu musiikissa hyvin, kun hän vaihtelee kappaleissa rumpukomppejaan pehmeistä ja usein myös erilaisilla lyömäsoittimilla varustetuista kompeista raakoihin tuplabassorummuilla varustettuihin erilaisiin death metal -komppeihin. Lopezin soitto ehti vaikuttaa Opethin soundiin vuosien varrella valtavasti ja fanien keskuudessa on epäilty, pystyykö yhtyeen nykyinen rumpali Martin Axenrot olemaan yhtä tiiviinä osana yhtyettä kuten Martin Lopez aikanaan oli.
Lopez joutui jättämään Opethin toukokuussa 2006 kärsimiensä paniikkihäiriöiden sekä veritauti bakteremian takia. Bakteremia diagnosoitiin hänellä vasta Lamentation-kiertueella, aivan viimeisinä vuosinaan Opethissa. Lopezin eroamista oli osattu odottaa jo Ghost Reveriesin julkaisun aikoihin.
Vuoden 2008 lopussa Opethin nykyinen basisti Martín Méndez kertoi haastattelussa, että Lopez on saanut lapsen. Headbangerslifestyle-nettisivun haastattelussa käy ilmi, että kyseessä on tytär ja että Lopez soittaa nykyään yhtyeessä nimeltä Soen.
Diskografia

Opeth
My Arms, Your Hearse (1998)
Still Life (1999)
Blackwater Park (2001)
Deliverance (2002)
Damnation (2003)
Ghost Reveries (2005)
Amon Amarth
Once Sent from the Golden Hall (1998)
↑  Martin Walter Lopez Cardozo (Sköndal, 46 år) Merinfo.se. Viitattu 17.7.2024. (ruotsiksi)
↑  Edwin van Hoof: Interview | Martin Lopez - drummer Soen HeadBangers Lifestyle.  21.9.2023. Viitattu 17.7.2024. (englanti)
Maailmanvaluutta

Maailmanvaluutta on ehdotettu yhtenäinen globaali valuuttayksikkö. Valuuttaa pitäisi yllä globaali keskuspankki. ja sitä käytettäisiin kaikessa kaupankäynnissä maailmanlaajuisesti. Mitään tämänlaista valuuttaa ei ole tällä hetkellä olemassa. Ehdotuksina maailmanvaluutasta ovat esimerkiksi Terra ja Bancor. Maailmanlaajuinen valuutta poistaisi valuuttavaihdosta johtuvat kustannukset ja poistaisi valuuttakeinottelun. Haittapuolina olisi maan sisäinen devalvaation mahdottomuus ja maailma ei välttämättä olisi optimaalinen valuutta-alue kokonaisuudessaan.
Taloustieteiden tohtori Kaj Björkin mielestä euroon siirtymisestä on saatu niin hyviä kokemuksia, että nyt voitaisiin luoda globaali rahayksikkö valuutoilla tapahtuvan nollasummapelin lopettamiseksi. Jos maailmassa olisi vain yksi valuutta, pääomaa ja työvoimaa vapautuisi muihin, tuottavampiin tehtäviin, ja yksi tuloeroja aiheuttava tekijä olisi pois markkinoilta. Vastuun globaalista valuutasta voisi Björkin mukaan ottaa aluksi esimerkiksi YK tai Maailmanpankki.
Eräs euro-valuutan arkkitehdeista, Bernard Lietaer, on ehdottanut käyttöönotettavaksi maailmanlaajuista täydentävää valuuttaa, Terraa, jonka arvo olisi sidottu ennalta määrättyyn hyödykekoriin sisältäen mm. metalleja, ruoka-aineita ja öljyä. Valuutan käyttö rahoitettaisiin mm. demurrage-verolla eli negatiivisella korolla, eli eräänlaisella "valuutan parkkimaksulla" tai "hamstrausverolla".
Master of Puppets (kappale)

| ”Master of Puppets” Metallica |
| --- | --- | --- |

Singlen tiedot
 Albumilta: Master of Puppets
 Äänitetty : 1985, Sweet Silence Studios, Kööpenhamina, Tanska
 Julkaistu: 2. heinäkuuta 1986
 Formaatti: 7", 12"
 Tekijä(t): Cliff Burton, Kirk Hammett, James Hetfield, Lars Ulrich
 Tuottaja(t): Flemming Rasmussen, Metallica
 Tyylilaji: thrash metal
 Kesto: 08.35
 Levy-yhtiö: Vertigo
Metallican muut singlet
| ”Creeping Death” 1984 | ”Master of Puppets” 1986 | ”Harvester of Sorrow” 1988 |
Master of Puppets (suom: Sätkynukkemestari) on thrash metal -yhtye Metallican kuuluisimpia kappaleita. Se julkaistiin yhtyeen albumilla Master of Puppets vuonna 1986. Kappale on yhtyeen tunnetuimpia.
Kappaleen sanoitus on huumeiden vastainen. Esimerkiksi lause ”Chop your breakfast on a mirror” viittaa kokaiinin leikkaamiseen peilin päällä, ”End of passion play, crumbling away, I’m your source of self-destruction” taas viittaa huumeiden tuhoavaan vaikutukseen. Kappaleesta on tehty myös sinfoninen versio, joka on Metallican S&M-albumilla.
VH1 arvosteli kappaleen kolmanneksi parhaimmaksi heavy metal -kappaleeksi koskaan.. Kappale arvosteltiin toiseksi Martin Popoffin kirjassa The Top 500 Heavy Metal Songs Of All Time (500 parasta heavy metal kappaletta kautta aikojen).. Niin ikään kappale tuli ensimmäiseksi Total Guitar -lehden "100 Hienointa Riffiä" äänestyksessä. Kappaleen sanottiin olevan basisti Cliff Burtonin lempikappale Metallicalta. Kappale voitti myös Radio Rockin äänestyksen 500 Kovinta Rock Kappalettamilloin?. Tammikuussa 2022 Helsingin Sanomat pyysi yli 70:ää suomalaista musiikkialan vaikuttajaa nimeämään korkeintaan 20 itselleen juuri sillä hetkellä tärkeintä laulua paremmuusjärjestyksessä, minkä perusteella lehti laati sadan parhaan laulun listan. ”Master of Puppets” ylsi kokonaistuloksissa sijalle 96.
Myös Dream Theater on esittänyt kappaletta, ja Apocalyptica julkaisi sen pelkillä selloilla soitettuna. Basisti Les Claypool on soittanut kappaleen intron livenä niin, että basso soittaa slap-tekniikkaa käyttäen kitaraosuuden, ja kitara basso-osuuden.
Kappale voidaan kuulla elokuvassa Old School, sekä Simpsoneiden jaksossa ”Mafian maailma” kohdassa, jossa Metallican keikkabussi hajoaa ja Hans Moleman ottaa heidät lava-autonsa kyytiin. Metallica soittaa auton lavalla kappaleen riffiä.
Kappale on myös mukana Guitar Hero: Metallica pelissä.
Kappale on mukana Stranger Things -sarjan päätösjaksossa. Metallica-basisti Robert Trujillon poika Tye nauhoitti sarjassa kuultavaan versioon uusia kitararaitoja. Kappaleesta julkaistiin virallinen lyriikkavideo 36 vuotta kappaleen ilmestymisen jälkeen.
Kokoonpano

James Hetfield – laulu, rytmikitara (Soittaa kappaleen ensimmäisen, rauhallisemman ja hitaamman soolon )
Kirk Hammett – soolokitara
Cliff Burton – basso
Lars Ulrich – rummut
Käännös suomeksi
Massoud Mohammadi

Massoud Ali Mohammadi (k. 12. tammikuuta 2010 Teheran) oli iranilainen ydinfysiikan professori, joka työskenteli Teheranin yliopistossa. Hänet murhattiin voimakkaalla kauko-ohjatulla pommilla. Murhan motiivia tai tekijää ei tiedetä. Ei myöskään ole selvyyttä, onko hänellä ollut osuutta Iranin ydinohjelmaan. Iranin ulkoministeriö väittää Yhdysvaltojen ja Israelin olleen murhateon takana. Toisaalta on arveltu hänen kannattaneen Iranin oppositiojohtajaa Mir-Hosein Musavia.
Martin Lillandt

Arne Karl Martin Lillandt  (s. 23. marraskuuta 1945 Vaasa) on suomalainen eläköitynyt metsänhoitaja, päätoimittaja ja yritys- ja järjestöjohtaja, joka on saanut metsäneuvoksen arvonimen.
Henkilöhistoria

Lillandtin vanhemmat olivat metsäneuvos Sigurd Lillandt ja Toini Tellervo Väisänen. Hän avioitui 1973 erikoissairaanhoitaja Marja Inkeri Bycklingin kanssa. Lillandt tuli ylioppilaaksi Vasa svenska lyceumista 1964 ja valmistui metsänhoitajaksi Helsingin yliopistosta  1969. Hän oli Peltosalmen Konepaja Oy:n markkinointipäällikkö 1969–1972, Oy W. Rosenlew Ab:n metsäosaston kenttäpäällikkö 1973–1974, korjuupäällikkö 1975, korjuu- ja kuljetuspäällikkö 1976–1977 ja mekaanisen metsäteollisuuden kehityspäällikkö 1977–1978, Sponsor Oy:n metsäkoneryhmän johtaja 1978–1979, Metsäkoneurakoitsijain Liiton, vuodesta 1980 Koneurakoitsijain Liitto,  toiminnanjohtaja 1979–1986 sekä Koneyrittäjien liiton toimitusjohtaja 1986–1993.
Maa- ja metsätaloustuottajain Keskusliiton metsäjohtaja Lillandt oli 1993–2002 ja Metsäliitto Osuuskunnan varatoimitusjohtaja 2003–2008. Hän oli myös Koneurakoitsija-lehden, vuodesta 1990 Koneyrittäjä-lehti, päätoimittaja 1979–1993, KL-Uutisten päätoimittaja 1984–1993 ja Finnmetko Oy:n toimitusjohtaja 1989–1993. Lillandtilla oli lisäksi useita kotimaisia ja kansainvälisiä asiantuntija- ja luottamustehtäviä. Metsäneuvoksen arvonimen hän sai 2005.
Julkaisuja

Puuston vaurioituminen harvennusleimikoiden koneellisessa korjuussa, 1970, Simo Hannelius ja Martin Lillandt.